**TERVEZET**

**Eger Megyei Jogú Város Önkormányzata Közgyűlésének …/2024. (XI.28.) önkormányzati rendelete**

**az idegenforgalmi adóról**

[1] Eger Megyei Jogú Város Önkormányzatának Közgyűlése az önkormányzat adómegállapítási jogával élve, gazdálkodási feladatai és az ehhez szükséges forrásképzés céljából, Eger Megyei Jogú Város közigazgatási területén nem állandó lakosként való turisztikai célú tartózkodás adóztatására, az idegenforgalmi adókötelezettség megállapítására vonatkozó szabályokat, az önkormányzati gazdálkodás szabadságát és a saját bevétel növelése lehetőségét biztosító adóstruktúra fenntartása, a település önfenntartó képességének fenntartásához való hozzájárulás, a helyi közösség öngondoskodásra való képességének erősítése és a helyi adóztatás eszközének a helyi sajátosságokhoz igazítható meghatározása érdekében állapítja meg.

[2] Eger Megyei Jogú Város Önkormányzatának Közgyűlése a helyi adókról szóló 1990. évi C. törvény 1. § (1) bekezdésében kapott felhatalmazás alapján, az Alaptörvény 32. cikk (1) bekezdés h) pontjaiban és a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 13. pontjában meghatározott feladatkörében eljárva, a Heves Vármegyei Kereskedelmi és Iparkamara előzetes véleményének kikérését követően, a következőket rendeli el:

1. § (1) Az idegenforgalmi adókötelezettség Eger Megyei Jogú Város (a továbbiakban: önkormányzat) illetékességi területén kiterjed valamennyi, nem állandó lakosként való tartózkodásra.

1. E rendelet alkalmazásában szálláshely-kezelő szoftver: a szálláshely-szolgáltató által kötelezően használt olyan informatikai program, amely vendégnyilvántartás vezetésére és a Nemzeti Turisztikai Adatszolgáltató Központ számára adatok továbbítására alkalmas. Ezen túl az idegenforgalmi adóbevallás vagy nyilatkozat elkészítéséhez tartalmazza a vendég és az adóbeszedő azonosításához, a biztosított adómentesség, az idegenforgalmi adó alapja és összege megállapításához szükséges adatokat.

2. § (1) Adókötelezettség terheli azt a magánszemélyt, aki - a helyi adókról szóló 1990. évi C. törvény (a továbbiakban: Htv.) szabályai szerint - nem állandó lakosként az önkormányzat közigazgatási területén legalább egy vendégéjszakát eltölt.

(2) Az adó alapja a megkezdett vendégéjszakák száma.

(3) Az idegenforgalmi adó mértéke személyenként és vendég éjszakánként 650 forint.

3. § Az adóbeszedésre kötelezettnek az idegenforgalmi adóról az adózás rendjéről szóló 2017. évi CL. törvény (a továbbiakban: Art.) által meghatározott módon és határidőben az Elektronikus Önkormányzati Portálon (<https://ohp-20.asp.lgov.hu/nyitolap>) vagy az Önkormányzati adóhatóság hivatalos elektronikus elérhetőségén (<https://www.eger.hu/hu/adougyek>) megtalálható nyomtatványon, a tárgyhónapot követő hónap tizenötödik napjáig kell adóbevallást benyújtani.

4. § (1) Az önkormányzat illetékességi területén való tartózkodás után fizetendő idegenforgalmi adót az adóbeszedésre kötelezettnek, az Art. által meghatározott módon és határidőben az önkormányzatnak a tartózkodási idő utáni idegenforgalmi adó befizetésére szolgáló, az önkormányzat hivatalos honlapján ([www.eger.hu](http://www.eger.hu)) megtalálható számú számlájára kell teljesíteni.

(2) Az adóbeszedésre kötelezett az általa beszedett, vagy beszedni elmulasztott idegenforgalmi adót az adóbevallás benyújtására nyitva álló, 3. §-ban meghatározott határnapig fizeti meg.

(3) Az adó beszedésére kötelezett adózó a befizetési kötelezettséget banki terminál útján történő bankkártyás fizetéssel (POS), vagy internetes felületen bankkártyás (VPOS, EFER) vagy AFR fizetéssel is teljesítheti.

5. § (1) A szálláshely-szolgáltató köteles olyan szálláshely-kezelő szoftvert használni, mely a Nemzeti Turisztikai Adatszolgáltató Központ számára adatok továbbítására, továbbá az idegenforgalmi adó alapja és az igénybe vett, a Htv. 31. §-a szerinti adómentesség megállapítására alkalmas.

(2) Az adó beszedésére kötelezett szállásadónak a magánszemély Htv. 31.§-ában tételesen felsorolt adómentességre jogosító tartózkodását, illetve az állandó lakos fogalmának való megfelelését igazolnia kell, ennek hiányában az idegenforgalmi adót be kell szednie, illetve meg kell fizetnie.

(3) A jogszabályban előírt bizonylatot, könyvet, nyilvántartást - ideértve a gépi adathordozón rögzített elektronikus adatokat, információkat is - úgy kell kiállítani, illetve vezetni, hogy az az idegenforgalmi adó alapjának, az idegenforgalmi adó összegének, a mentességnek, továbbá az adó megfizetésének megállapítására, ellenőrzésére alkalmas legyen.

6. § Hatályát veszti Eger Megyei Jogú Város Önkormányzata Közgyűlésének az idegenforgalmi adóról szóló 24/2019. (XI. 22.) önkormányzati rendelete.

7. § Ez a rendelet 2025. január 1-én lép hatályba.

**Vágner Ákos**  **Dr. Barta Viktor**

polgármester jegyző